
ΠΕΡΙΕΧΟΜΕΝΑ 


ΠΡΟΕΔΡΙΚΑ ΔΙΑΤΑΓΜΑΤΑ 

122. Αναγνώριση επαγγελματικών προσόντων Δικη¬ 
γόρων, σύμφωνα με την Οδηγία 2005/36/ΕΚ του 
Ευρωπαϊκού Κοινοβουλίου και του Συμβουλίου 
της 7ης Σεπτεμβρίου 2005, σχετικά με την ανα¬ 
γνώριση των επαγγελματικών προσόντων. 1 

ΑΠΟΦΑΣΕΙΣ 

Μετονομασία της «Ιεράς Μητροπόλεως Λαγκαδά» 
σε «Ιερά Μητρόπολις Λαγκαδά, Λητής και Ρεντί- 
νης». 2 


ΠΡΟΕΔΡ ΙΚΑ ΔΙΑΤΑ ΓΜΑΤΑ 

(ΐ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘ. 122 
Αναγνώριση επαγγελματικών προσόντων Δικηγόρων, 
σύμφωνα με την Οδηγία 2005/36/ΕΚ του Ευρωπαϊκού 
Κοινοβουλίου και του Συμβουλίου της 7ης Σεπτεμ¬ 
βρίου 2005, σχετικά με την αναγνώριση των επαγ¬ 
γελματικών προσόντων. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: α) του άρθρου 3 του ν. 1338/1983 
«Εφαρμογή του Κοινοτικού Δικαίου» (ΦΕΚ 34 Α'), όπως 
αντικαταστάθηκε με το άρθρο 65 του ν.1892/1990 «Για 
τον εκσυγχρονισμό και την ανάπτυξη και άλλες διατά¬ 
ξεις» (ΦΕΚ 101 Α'), β) του άρθρου 4 του ν. 1338/1983, όπως 
αντικαταστάθηκε με την παράγραφο 4 του άρθρου 6 
του ν. 1440/1984 (ΦΕΚ 70 Α') και τροποποιήθηκε από 
το άρθρο 48 του ν. 3427/2005 (ΦΕΚ 312 Α'), και γ) του 
άρθρου 5 του ν. 1338/1983, όπως τροποποιήθηκε με την 
παράγραφο 5 του άρθρου 6 του ν. 1440/1984, 

2. Τις διατάξεις του άρθρου 90 του «Κώδικα Νομοθε¬ 
σίας για την Κυβέρνηση και τα Κυβερνητικά Όργανα» 
που κυρώθηκε με το άρθρο πρώτο του π.δ. 63/2005 
(ΦΕΚ 98 Α'), και 

3. Το γεγονός ότι από τις διατάξεις του παρόντος 
διατάγματος δεν προκαλείται δαπάνη σε βάρος του 
κρατικού προϋπολογισμού. 


4. Την υπ’ αριθ. 203/2010 γνωμοδότηση του Συμβουλίου 
της Επικράτειας με πρόταση των Υπουργών Οικονομίας, 
Ανταγωνιστικότητας και Ναυτιλίας, Παιδείας, Διά Βίου 
Μάθησης και Θρησκευμάτων και Δικαιοσύνης, Διαφάνει¬ 
ας και Ανθρωπίνων Δικαιωμάτων, αποφασίζουμε: 

Άρθρο 1 
Σκοπός 

Σκοπός του παρόντος διατάγματος είναι η αναγνώ¬ 
ριση των επαγγελματικών προσόντων δικηγόρων υπη¬ 
κόων κράτους μέλους της Ευρωπαϊκής Ένωσης (ΕΈ.) 
σύμφωνα με την Οδηγία 2005/36/ΕΚ του Ευρωπαϊκού 
Κοινοβουλίου και του Συμβουλίου της 7ης Σεπτεμβρίου 
2005, σχετικά με την αναγνώριση των επαγγελματικών 
προσόντων (ΕΈ. ί_ 255/30-9-2005 σελ. 22). 

ΚΕΦΑΛΑΙΟ Α' 

Άρθρο 2 
Ορισμοί 

Γ ια τους σκοπούς του παρόντος: 

1. Τίτλος εκπαίδευσης νοείται η άδεια ασκήσεως επαγ¬ 
γέλματος ή οποιοδήποτε πιστοποιητικό ή άλλος τίτλος, 
από τον οποίο προκύπτει ότι ο κάτοχός του έχει επιτυ- 
χώς περατώσει επαγγελματική εκπαίδευση και διαθέτει 
τα απαιτούμενα προσόντα για να ασκήσει το επάγγελμα 
του δικηγόρου με έναν από τους επαγγελματικούς τίτ¬ 
λους της παραγράφου 2 του άρθρου 2 του π.δ. 258/1987, 
όπως έχει τροποποιηθεί και ισχύει, σε κράτος μέλος 
της ΕυρωπαϊκήςΈνωσης, αρμόδια αρχή του οποίου τον 
χορήγησε, σύμφωνα με τις νομοθετικές, κανονιστικές ή 
διοικητικές διατάξεις του εν λόγω κράτους. 

Ο τίτλος αυτός προϋποθέτει ότι: 
α) Ο κάτοχος του ολοκλήρωσε με επιτυχία κύκλο σπου¬ 
δών μετά τη δευτεροβάθμια εκπαίδευση, διάρκειας του¬ 
λάχιστον τριών ετών ή ισοδύναμης διάρκειας με μερική 
παρακολούθηση σε πανεπιστήμιο ή ανώτατο εκπαιδευτι¬ 
κό ίδρυμα ή άλλο ίδρυμα του αυτού εκπαιδευτικού επιπέ¬ 
δου και ότι ολοκλήρωσε την επαγγελματική εκπαίδευση 
που κατά περίπτωση απαιτείται επιπλέον του κύκλου 
σπουδών μετά τη δευτεροβάθμια εκπαίδευση, και 
β) Η εκπαίδευση έχει πραγματοποιηθεί κατά κύριο 
λόγο σε κράτος μέλος ή, επί τίτλου εκπαίδευσης που 
χορηγείται από τρίτη χώρα, ο κάτοχός του έχει τριετή 
επαγγελματική πείρα στο κράτος μέλος το οποίο έχει 
αναγνωρίσει τον τίτλο αυτό. 

Εξομοιώνεται προς τον ανωτέρω τίτλο εκπαίδευσης 
οποιοδήποτε πιστοποιητικό ή κάθε άλλος τίτλος εκπαί¬ 
δευσης κράτους μέλους ή σύνολο τίτλων εκπαίδευσης 
που χορηγήθηκε από αρμόδια αρχή κράτους μέλους, 
εφόσον πιστοποιεί επιτυχή ολοκλήρωση εκπαίδευ¬ 
σης που έχει πραγματοποιηθεί εντός της Κοινότητας, 
έχει αναγνωριστεί από το εν λόγω κράτος μέλος ως 
ισοδύναμου επιπέδου και παρέχει τα ίδια δικαιώματα 
ανάληψης ή άσκησης του δικηγορικού επαγγέλματος 
ή προετοιμάζει για την άσκηση του δικηγορικού επαγ¬ 
γέλματος. 

Εξομοιώνεται επίσης προς αυτόν τον τίτλο εκπαίδευ¬ 
σης, υπό τους όρους του προηγούμενου εδαφίου, κάθε 
επαγγελματικό προσόν που, χωρίς να πληροί τις απαι¬ 
τήσεις που ορίζονται στις νομοθετικές, κανονιστικές ή 
διοικητικές διατάξεις του κράτους μέλους καταγωγής 
σχετικά με την ανάληψη ή την άσκηση του δικηγορικού 
επαγγέλματος, παρέχει στον κάτοχό του κεκτημένα δι¬ 
καιώματα δυνάμει των εν λόγω διατάξεων. Τούτο ισχύει 
ιδίως εάν το κράτος μέλος καταγωγής αυξήσει το επί¬ 
πεδο εκπαίδευσης που απαιτείται για την εισδοχή στο 
επάγγελμα του δικηγόρου και την άσκησή του και εάν 
κάποιος που έχει παλαιότερα εκπαιδευθεί κατά τρόπο 
που δεν ικανοποιεί τις νέες απαιτήσεις, απολαμβάνει 
κεκτημένα δικαιώματα λόγω εθνικών νομοθετικών, κα¬ 
νονιστικών ή διοικητικών διατάξεων στην περίπτωση 
αυτή, η παλαιότερη εκπαίδευση θεωρείται αντίστοιχη 
με το επίπεδο της νέας εκπαίδευσης. 

2. Επαγγελματική πείρα νοείται η νόμιμη και πραγματι¬ 
κή άσκηση του δικηγορικού επαγγέλματος με έναν από 
τους επαγγελματικούς τίτλους της παραγράφου 2 του 
άρθρου 2 του π.δ. 258/1987 σε ένα κράτος μέλος. 

3. Δοκιμασία επάρκειας νοείται ο έλεγχος που αφο¬ 
ρά αποκλειστικά τις επαγγελματικές γνώσεις του αι- 
τούντος προκειμένου να εκτιμηθεί η ικανότητά του να 
ασκήσει το επάγγελμα του δικηγόρου στην Ελλάδα, 
συνεκτιμώμενου του γεγονότος ότι ο αϊτών δικαιούται 
να ασκεί στο κράτος μέλος καταγωγής το επάγγελμα 
του δικηγόρου με έναν από τους επαγγελματικούς τίτ¬ 
λους της παραγράφου 2 του άρθρου 2 του π.δ. 258/1987. 
Η δοκιμασία επάρκειας διενεργείται από την Επιτροπή 
του άρθρου 4. 

Άρθρο 3 

Πεδίο εφαρμογής 

Το παρόν προεδρικό διάταγμα εφαρμόζεται στους 
Έλληνες υπηκόους και στους υπηκόους των λοιπών κρα¬ 
τών μελών της Ε.Ε., οι οποίοι δικαιούνται να ασκούν τις 
επαγγελματικές τους δραστηριότητες σε κράτος μέλος 
με έναν από τους επαγγελματικούς τίτλους της παρα¬ 
γράφου 2 του άρθρου 2 του π.δ. 258/1987 και ζητούν να 
ασκήσουν το επάγγελμα του δικηγόρου στην Ελλάδα, 
εφόσον δεν έχουν αποκτήσει τον τίτλο εκπαίδευσης της 
παραγράφου 1 του άρθρου 2 στην Ελλάδα και δεν έχουν 
ασκήσει ήδη το επάγγελμα αυτό στην Ελλάδα. 

ΚΕΦΑΛΑΙΟ Β' 

Άρθρο 4 

Οργανα 

1. Συνιστάται Μόνιμη Επιτροπή για τη διεξαγωγή της 
δοκιμασίας επάρκειας της παραγράφου 3 του άρθρου 
2, η οποία έχει έδρα την Αθήνα και λειτουργεί στα 
Γραφεία του Δικηγορικού Συλλογικού Αθηνών (Δ.Σ.Α.). 


Η Επιτροπή συγκροτείται με απόφαση των Υπουργών 
Δικαιοσύνης, Διαφάνειας και Ανθρωπίνων Δικαιωμάτων 
και Παιδείας, Δια Βίου Μάθησης και Θρησκευμάτων και 
αποτελείται από τα ακόλουθα μέλη: 

α) τον Πρόεδρο του Τμήματος Νομικής του Εθνικού και 
Καποδιστριακού Πανεπιστημίου Αθηνών, ως Πρόεδρο, 
με τον αναπληρωτή του, 

β) έναν καθηγητή Τμήματος Νομικής πανεπιστημίου 
της χώρας, με τον αναπληρωτή του, και 
γ) τους Προέδρους των Δικηγορικών Συλλόγων Αθη¬ 
νών, Θεσσαλονίκης και Πειραιώς, με τους αναπληρωτές 
τους, που ορίζονται από το Διοικητικό Συμβούλιο του 
οικείου Δικηγορικού Συλλόγου. 

Ως αναπληρωτές των Προέδρων των Δικηγορικών 
Συλλόγων μπορεί να ορίζονται δικηγόροι με τουλά¬ 
χιστον δεκαπενταετή υπηρεσία ή μέλη του Διδακτι- 
κού-Ερευνητικού Προσωπικού (Δ.Ε.Π.) των Τμημάτων 
Νομικής των πανεπιστημίων της χώρας, με ειδίκευση 
σε έναν από τους εξεταζόμενους κλάδους δικαίου που 
προβλέπονται στην παράγραφο 1 του άρθρου 6. Αν ο 
αϊτών επιθυμεί την εγγραφή του σε άλλο Δικηγορικό 
Σύλλογο, στην Επιτροπή μετέχει, αντί του Προέδρου 
του Δικηγορικού Συλλόγου Πειραιώς, ο Πρόεδρος του 
οικείου Δικηγορικού Συλλόγου ή ο αναπληρωτής του, 
σύμφωνα με τα ανωτέρω. 

Γραμματέας της Επιτροπής, καθώς και ο αναπληρω¬ 
τής του, ορίζονται με την απόφαση συγκρότησης υπάλ¬ 
ληλοι του Δ.Σ.Α., πτυχιούχοι Νομικής, ή έμμισθοι δικη¬ 
γόροι του Συλλόγου. Οι υπηρεσίες του Δ.Σ.Α. παρέχουν 
γραμματειακή υποστήριξη και υλικοτεχνική υποδομή 
στην Επιτροπή. 

Η θητεία των μελών της Επιτροπής και του γραμματέα 
είναι τριετής. Αν κατά τη διάρκεια της θητείας τακτικό 
ή αναπληρωματικό μέλος εκλείψει ή αποχωρήσει για 
οποιονδήποτε λόγο ή απολέσει την ιδιότητα βάσει της 
οποίας ορίστηκε, αντικαθίσταται με την ίδια διαδικασία 
για το υπόλοιπο της θητείας. 

2. Η δοκιμασία επάρκειας διενεργείται δύο φορές το 
χρόνο και συγκεκριμένα εντός των μηνών Οκτωβρίου 
και Απριλίου. Ο ακριβής χρόνος και χώρος διεξαγωγής 
της δοκιμασίας ορίζονται με απόφαση της Επιτροπής. Η 
σχετική ανακοίνωση αναρτάται στα Γ ραφεία του Δ.Σ.Α. 
και με εντολή του Προέδρου της Επιτροπής κοινοποιεί¬ 
ται στα μέλη της δεκαπέντε ημέρες πριν από την ημέρα 
διενέργειας της δοκιμασίας. 

Αρθρο 5 

Υποβολή πιστοποιητικών 

1. Ο ενδιαφερόμενος για τη συμμετοχή του στη δο¬ 
κιμασία επάρκειας της παραγράφου 2 του άρθρου 4 
υποβάλλει, μέχρι το τέλος Σεπτεμβρίου ή μέχρι το τέλος 
Μαρτίου αντίστοιχα, αίτηση αναγνώρισης επαγγελματι¬ 
κών προσόντων στην Επιτροπή του άρθρου 4, η οποία 
συνοδεύεται από τα κατωτέρω πιστοποιητικά: 

α) έγγραφο δημόσιας αρχής, από το οποίο να απο- 
δεικνύεται η υπηκοότητα κράτους μέλους, 
β) αντίγραφο τίτλου εκπαίδευσης κατά την έννοια της 
παραγράφου 1 του άρθρου 2, πρόγραμμα σπουδών και, 
όπου υπάρχει, μεταπτυχιακή ή διδακτορική εργασία, 
γ) λοιπά πιστοποιητικά που αφορούν την απόκτηση 
προσόντων και τη συναφώς κτηθείσα επαγγελματική 
εμπειρία και 

δ) πιστοποιητικό ποινικού μητρώου και, εάν υπάρχει, 
πιστοποιητικό βάσει του οποίου βεβαιώνεται ότι δεν 

έχει ανασταλεί ή απαγορευθεί η άσκηση του δικηγο¬ 
ρικού επαγγέλματος λόγω σοβαρού επαγγελματικού 
παραπτώματος ή ποινικού αδικήματος. Τα πιστοποιητικά 
αυτά εκδίδονται από τις αρμόδιες αρχές του κράτους 
μέλους καταγωγής και προσκομίζονται από εκείνον που 
επιθυμεί να ασκήσει το επάγγελμα αυτό στην Ελλάδα 
και δεν μπορούν να υποβληθούν μετά την πάροδο τριών 
μηνών από την ημερομηνία έκδοσής τους. 

Οι διατάξεις των άρθρων 50 και 57, καθώς και του 
Παραρτήματος VII του π.δ. 38/2010 «Προσαρμογή της 
ελληνικής νομοθεσίας στην Οδηγία 2005/36/ΕΚ του 
Ευρωπαϊκού Κοινοβουλίου και του Συμβουλίου της 7ης 
Σεπτεμβρίου 2005, σχετικά με την αναγνώριση των 
επαγγελματικών προσόντων» (ΦΕΚ 78 Α') εφαρμόζο¬ 
νται αναλόγως. 

2. Εάν προσκομίζεται τίτλος χορηγηθείς από κρά¬ 
τος μέλος, πρέπει να υποβάλλεται πιστοποιητικό από 
το οποίο να προκύπτει ότι το μεγαλύτερο μέρος των 
σπουδών του ενδιαφερομένου έχει πραγματοποιηθεί 
στην Κοινότητα. Εάν προσκομίζεται τίτλος χορηγηθείς 
από τρίτη χώρα, πρέπει να υποβάλλεται πιστοποιητικό 
περί τριετούς επαγγελματικής εμπειρίας του αιτούντος 
σε κράτος μέλος. 

Άρθρο 6 

Δοκιμασία επάρκειας 

1. Η δοκιμασία επάρκειας είναι γραπτή και διενεργείται 
στην ελληνική γλώσσα. Η δοκιμασία περιλαμβάνει την 
εξέταση έξι μαθημάτων, και συγκεκριμένα την εξέταση 
στο ελληνικό αστικό, ποινικό και δημόσιο δίκαιο, καθώς 
και στο αντίστοιχο δικονομικό δίκαιο κάθε κλάδου. 

2. Επιτυχών θεωρείται αυτός που συγκέντρωσε βαθ¬ 
μολογία έξι σε βαθμολογική κλίμακα από ένα έως δέκα 
σε κάθε μάθημα. 

3. Ο ενδιαφερόμενος δύναται να επιλέγει σε ποιο ή 
ποια από τα εξεταζόμενα μαθήματα επιθυμεί να εξε- 
τασθεί σε κάθε εξεταστική περίοδο και δικαιούται να 
κατοχυρώνει τη βαθμολογία του σε περίπτωση επιτυ¬ 
χίας. 

4. Ο ενδιαφερόμενος δύναται να συμμετάσχει έως και 
τρεις φορές στις εξετάσεις κάθε μαθήματος. 

5. Οι ενδιαφερόμενοι να συμμετάσχουν στις ανωτέ¬ 
ρω εξετάσεις καταβάλουν εξέταστρα στον Δ.Σ.Α. το 
ύψος των οποίων ορίζεται με απόφαση της ανωτέρω 
Επιτροπής. 

Άρθρο 7 

Γλωσσικές γνώσεις 

Ο ενδιαφερόμενος πρέπει να διαθέτει τις απαιτού- 
μενες γνώσεις της ελληνικής γλώσσας για την άσκηση 
του δικηγορικού επαγγέλματος στην Ελλάδα. 

Η Επιτροπή του άρθρου 4 υποχρεούται να διατυπώ¬ 
νει, σε κάθε συγκεκριμένη περίπτωση, πλήρως αιτιο¬ 
λογημένη κρίση σχετικά με τη γλωσσική επάρκεια του 
ενδιαφερομένου ως προς την άσκηση του δικηγορικού 
επαγγέλματος στην Ελλάδα. 

Άρθρο 8 

Εγγραφη και χρήση επαγγελματικού τίτλου 

Όποιος επιτυγχάνει στην δοκιμασία επάρκειας εγγρά- 
φεται στο μητρώο δικηγόρων του οικείου Δικηγορικού 
Συλλόγου συνυποβάλλοντας υπεύθυνη δήλωση περί μη 
ασκήσεως ασυμβιβάστου δραστηριότητας, σύμφωνα 
με τα προβλεπόμενα στο άρθρο 26 του ν.δ. 3026/1954 


«περί του Κώδικος των Δικηγόρων» (ΦΕΚ 235 Α'). Με την 
ολοκλήρωση της εγγραφής του, υπόκειται εφ’ εξής στις 
ρυθμίσεις του ν.δ. 3026/1954 και δικαιούται να χρησιμο¬ 
ποιεί τον τίτλο του δικηγόρου. 

Άρθρο 9 
Ποινές 

Η εκ προθέσεως παράβαση των διατάξεων του παρό¬ 
ντος διατάγματος επισύρει τις ποινές που προβλέπονται 
στις διατάξεις του άρθρου 458 του Ποινικού Κώδικα. 

Άρθρο 10 

Μεταβατικές Διατάξεις 

1. Από την έναρξη ισχύος του παρόντος διατάγματος 
καταργούνται οι διατάξεις του π.δ. 52/1993 «Αναγνώριση 
ισοτιμίας επαγγελματικών προσόντων δικηγόρων, σύμ¬ 
φωνα με την Οδηγία 89/48/ΕΟΚ του Συμβουλίου των 
Ευρωπαϊκών Κοινοτήτων» (ΦΕΚ 20 Α'). 

2. Υποθέσεις που εκκρεμούν κατά τη δημοσίευση του πα¬ 
ρόντος υπάγονται εφεξής στην αρμοδιότητα της Επιτρο¬ 
πής του άρθρου 4 και διέπονται από τις ρυθμίσεις του. 

3. Όπου στην κείμενη νομοθεσία αναφέρεται το ανω¬ 
τέρω καταργούμενο προεδρικό διάταγμα νοείται το 
παρόν. 

Άρθρο 11 
Έναρξη ισχύος 

Η ισχύς του παρόντος διατάγματος αρχίζει από τη 
δημοσίευσή του στην Εφημερίδα της Κυβερνήσεως. 

Στην Υπουργό Παιδείας, Δια Βίου Μάθησης και Θρη¬ 
σκευμάτων αναθέτουμε την δημοσίευση και εκτέλεση 
του παρόντος διατάγματος. 

Αθήνα, 15 Νοεμβρίου 2010 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΟΙΚΟΝΟΜΙΑΣ, ΑΝΤΑΓΩΝΙΣΤΙΚΟΤΗΤΑΣ ΠΑΙΔΕΙΑΣ, ΔΙΑ ΒΙΟΥ ΜΑΘΗΣΗΣ 

ΚΑΙ ΝΑΥΤΙΛΙΑΣ ΚΑΙ ΘΡΗΣΚΕΥΜΑΤΩΝ 

ΜΙΧΑΗΛ ΧΡΥΣΟΧΟΪΔΗΣ ΑΝΝΑ ΔΙΑΜΑΝΤΟΠΟΥΛΟΥ 

ΔΙΚΑΙΟΣΥΝΗΣ, ΔΙΑΦΑΝΕΙΑΣ 
ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ 

ΧΑΡΑΛΑΜΠΟΣ ΚΑΣΤΑΝΙΔΗΣ 
-♦- 

ΑΠΟΦΑΣΕΙ Σ 

Αριθμ. 4562/2593 (2) 

Μετονομασία της «Ιεράς Μητροπόλεως Λαγκαδά» σε 
«Ιερά Μητρόπολις Λαγκαδά, Λητής και Ρεντίνης». 

Η ΙΕΡΑ ΣΥΝΟΔΟΣ ΤΗΣ ΙΕΡΑΡΧΙΑΣ 
ΤΗΣ ΕΚΚΛΗΣΙΑΣ ΤΗΣ ΕΛΛΑΔΟΣ 

Έχουσα υπόψη: 

1) Τας διατάξεις του άρθρου 11 παρ. 1 υποπαρ. Β' στοιχ. 
ιζ' και παρ. 2 Ν. 590/1977 «Περί του Καταστατικού Χάρτου 
της Εκκλησίας της Ελλάδος» (ΦΕΚ 146/Α'/31.5.1977). 

2) Τους Ιερούς Κανόνας λδ' των Αγ. Αποστόλων, ιζ' 
της Δ' Οικ. Συνόδου, λη' της Πενθέκτης Συνόδου, στ' 
της εν Σαρδική Συνόδου, νστ', ρθ' της εν Καρθαγένη 
Συνόδου. 




4302 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


3) Την αριθ. 301/9.6.2010 Πρότασιν - Εισήγησιν του 
Σεβασμιωτάτου Μητροπολίτου Λαγκαδά, Λητής και Ρε- 
ντίνης Ιωάννου προς την Ιεράν Σύνοδον της Εκκλησίας 
της Ελλάδος. 

4) Την από 16.6.2010 εγκριτικήν απόφασιν της Διαρκούς 
Ιεράς Συνόδου. 

5) Την από 23.6.2010 απόφασιν αυτής. 

6) Την αριθ. 1016/28.9.2010 Πατριαρχικήν και Συνοδικήν 
Πράξιν του Οικουμενικού Πατριαρχείου, αποφασίζουμε: 

Η κατά το άρθρον 11 παρ. 1 υποπαρ. Β' στοιχ. ιζ' του 
Ν. 590/1977 «Περί του Καταστατικού Χάρτου της Εκ¬ 
κλησίας της Ελλάδος» συσταθείσα «Ιερά Μητρόπολις 


Λαγκαδά» του Οικουμενικού Πατριαρχικού Θρόνου, με¬ 
τονομάζεται ως «ΙΕΡΑ ΜΗΤΡΟΠΟΛΙΣ ΛΑΓΚΑΔΑ, ΛΗΤΗΣ 
ΚΑΙ ΡΕΝΤΙΝΗΣ», εντεύθεν δε δια του φερωνύμου τίτλου 
«ΜΗΤΡΟΠΟΛΙΤΗΣ ΛΑΓΚΑΔΑ, ΛΗΤΗΣ ΚΑΙ ΡΕΝΤΙΝΗΣ» μνη¬ 
μονεύεται και υπογράφεται ο επιχώριος Μητροπολίτης 
Λαγκαδά. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 16 Νοεμβρίου 2010 
Ο Πρόεδρος 

4 Ο Αθηνών ΙΕΡΩΝΥΜΟΣ 

